b'\n_START_ARTICLE_\nJon Kleppe\n_START_SECTION_\nUtdannelse\n_START_PARAGRAPH_\nKleppe har sin utdannelse fra USA, der han tok en mastergrad i maskinteknikk ved South Dakota School of Mines & Technology i 1971._NEWLINE_Etter retur til Norge, som akkurat var blitt oljenasjon, fikk han stipend fra Norges forskningsr\xc3\xa5d for \xc3\xa5 videreutdanne seg innen petroleumsteknologi, og i 1974 fikk han sin doktorgrad, ph.d., i petroleumsteknologi (Petroleum Engineering) ved Texas A&M University, med avhandlingen Production of oil from fractured reservoirs by water displacement.\n_START_SECTION_\nKarriere\n_START_PARAGRAPH_\nTilbake i Norge ble han forskningsleder ved NTNFs Kontinentalsokkelkontor i 1974. I 1975 flyttet NTNFK fra Oslo til Trondheim og ble en uavhengig enhet, Institutt for Kontinentalsokkelunders\xc3\xb8kelser (IKU), n\xc3\xa5 SINTEF Petroleumsforskning. Kleppe var forskningsleder her til 1978._NEWLINE_Etter tiden ved IKU, tok han imot et tilbud om en stilling i Saudi-Arabia. Der arbeidet han  for et statlig oljeselskap i to og et halvt \xc3\xa5r, 1978\xe2\x80\x931981, som forskningsleder med tilknytning til universitet og industri._NEWLINE_I 1981 ble han ansatt som professor i petroleumsteknologi ved NTH (senere integrert i NTNU), som den f\xc3\xb8rste norske professor i reservoarteknikk. Han var instituttleder ved Institutt for petroleumsteknologi og anvendt geofysikk i n\xc3\xa6rmere 20 \xc3\xa5r, til 2013. Han var ogs\xc3\xa5 dekan ved Bergavdelingen (senere integrert i Fakultet for ingeni\xc3\xb8rvitenskap og teknologi, NTNU) i perioden 1990\xe2\x80\x931996._NEWLINE_Han var medlem av Underdalsutvalget som utarbeidet NOU 1995:28. Denne ledet opp til opprettelsen av NTNU i 1996.\n_START_SECTION_\nUndervisning\n_START_PARAGRAPH_\nKleppe s\xc3\xa5 tidlig n\xc3\xb8dvendigheten av \xc3\xa5 undervise p\xc3\xa5 engelsk i petroleumsfagene. Dette fikk han gjennomslag for i 1993. I dag (2015) tilbyr IPT et internasjonalt masterstudium, med mer enn 50 prosent internasjonale studenter. _NEWLINE_Parallelt med denne internasjonaliseringen, har han tatt initiativ til samarbeid med en rekke land under utvikling, for at NTNU skulle kunne bidra til oppbygging av h\xc3\xb8yere utdanning innen petroleumsfagene. Dette gjelder blant annet Angola, Mosambik, Bangladesh og Tanzania. Instituttet f\xc3\xa5r \xc3\xb8konomisk st\xc3\xb8tte til dette arbeidet fra NORAD og industrien._NEWLINE_Kleppe har engasjert seg for gruppearbeid i undervisningen, og var i 2001 med p\xc3\xa5 \xc3\xa5 sette i gang studentkurset \xc2\xabEksperter i team\xc2\xbb, hvor fokus er p\xc3\xa5 tverrfaglighet, samarbeidskompetanse og gruppeprosesser, tett knyttet til virkelige problemstillinger i industrien. _NEWLINE_I tillegg har han undervist i en rekke emner innen oljeutvinning og reservoarsimulering siden han ble ansatt ved NTH i 1981. Pr. november 2014 hadde han veiledet rundt 250 masterstudenter og 25 ph.d.-kandidater.\n_START_SECTION_\nForskning\n_START_PARAGRAPH_\nEtter at han ble ansatt som professor, har han hatt forskningsopphold i utlandet, blant annet som gjesteprofessor ved Stanford University, 1988\xe2\x80\x9389, og gjesteforsker i Elf, 1996\xe2\x80\x9397._NEWLINE_I 2006 fikk NTNU vertskapet for fire sentre for forskningsdrevet innovasjon. Kleppe har siden 2007 v\xc3\xa6rt senterleder for ett av disse: Senter for integrerte operasjoner i petroleumsindustrien (IO Center). Integrerte operasjoner i olje- og gassindustrien involverer integrering av folk, organisasjoner, arbeidsprosesser og informasjonsteknologi. Senteret arbeider for \xc3\xa5 utvikle teknologi for bedre, tverrfaglig samarbeid innen reservoarstyring, boring, produksjonsoptimalisering, operasjoner og vedlikehold, logistikk og HMS. _NEWLINE_IO Center har hatt st\xc3\xb8tte fra Forskningsr\xc3\xa5det og av industribedrifter i perioden 2006\xe2\x80\x932015, og har hatt omfattende forskningssamarbeid med andre institusjoner, blant annet Stanford University og TU Delft. Senteret mottok prisen IBM OCR Award to \xc3\xa5r p\xc3\xa5 rad (2011 og 2012)._NEWLINE_Senteret har etablert en \xc3\xa5rlig, internasjonal konferanse i Trondheim: IO Conference, med rundt 300 deltagere hvert \xc3\xa5r.\n_START_SECTION_\nMedlemskap, verv og  hedersbevisninger (utvalg)\n_START_PARAGRAPH_\nKleppe er medlem av Norges Tekniske Vitenskapsakademi og Society of Petroleum Engineers._NEWLINE_I 2015 mottok han en pris fra Society of Petroleum Engineers (SPE): \xc2\xabSPE North Sea Distinguished Achievement for Petroleum Engineering Faculty\xc2\xbb._NEWLINE_\xc3\x85ret f\xc3\xb8r (2014) ble tildelt \xc2\xabOilman of the year\xc2\xbb-prisen av SPE Norge. I begrunnelsen het det blant annet: \xc2\xabPrisen ble i \xc3\xa5r delt ut til en person som gjennom sitt arbeid har innehatt en fundamental rolle i det \xc3\xa5 bygge opp mye av petroleumsindustrien i Norge til det den er blitt i dag\xc2\xbb.'